Οικογένεια Ρούφου

Η Οικογένεια Ρουφ ή Ρούφου ήταν αρχοντική οικογένεια που ήκμασε στην Πάτρα.
 Η καταγωγή 
Η πρώτη αναφορά για το επώνυμο Ρούφος στην περιοχή της Ελλάδας γίνεται το 1435, όταν ο Κυριάκος Αγκωνιάτης περιγράφει τον Ιάκωβο Ρούφο, έπαρχο Λευκάδος (1435) και Ζακύνθου (1435-1436). Η οικογένεια Ρουφ καταγόταν από αριστοκρατική Σικελική οικογένεια και είχε ηγεμονεύσει, κυρίως κατά την περίοδο της Νορμανδικής κατάκτησης, την Καλαβρία. Μέλη της Σικελικής οικογενείας ήρθαν στην Ελλάδα και διασκορπίστηκαν στην Κέρκυρα, στην Πάτρα και στην Αθήνα. Τα μέλη των τριών κλάδων είχαν καθολικό θρήσκευμα.

Τα μέλη του κλάδου των Πατρών είχαν προέλθει κυρίως από την Αθήνα, γι' αυτό και συνήθιζαν να βαφτίζονται με Αθηναϊκά ονόματα όπως: Αγγελής, Μαμονάς και Μπενιζέλος. Η συγγένεια με τον Κερκυραϊκό κλάδο της οικογενείας προκύπτει από τον Στέργιο Ρούφο ή Ρουφόπουλο, κάτοικο Κέρκυρας, ο οποίος άφησε την περιουσία του στους Ρούφους των Πατρών.

Η ημερομηνία εγκατάστασης της οικογενείας στην Πάτρα προσδιορίζεται γύρω στο 1698, έτος στο οποίο συναντάμε τον Γεωργάκη και τον Σταμάτη Ρούφο να δραστηριοποιούνται στην αγορά των Πατρών. Το 1794 ο Σικελός Σκροφάνι, φιλοξενούμενος στην εξοχική κατοικία των Ρούφων στη μέση του Ωλένου, αναφέρει ότι η οικογένεια Ρουφ εγκαταστάθηκε στην Πάτρα πριν από δύο αιώνες. Το 1720 αναφέρεται στα Ενετικά έγγραφα ο έμπορος Πατρών Άγγελος Ρούφος.
 Συμμετοχή στην Επανάσταση του 1821 
Η ακμή της οικογένειας Ρουφ έφτασε στο απόγειο της όταν ο Μπενιζέλος το 1750 παντρεύτηκε δι' απαγωγής την Αγγελική Κανακάρη, αδελφή των πλούσιων Πατρινών εμπόρων. Τα αδέλφια της Λουκάς και Ρόδης Κανακάρης ήταν αντίθετα με τον γάμο, λόγω του Καθολικού δόγματος του Μπενιζέλου Ρούφου. Και οι δύο όμως ήταν άγαμοι με αποτέλεσμα, μετά τον θάνατο του Λουκά, ο Ρόδης Κανακάρης να συμφιλιωθεί με τον Μπενιζέλο, με τον όρο ότι η αδελφή του και τα παιδιά τους θα βαφτιζόταν Ορθόδοξοι, ενώ τα αγόρια θα έπαιρναν τα όνομα Θάνος (Αθανάσιος), Λουκάς και Ρόδης. Επίσης οι γιοί που θα έπαιρναν τα προαναφερόμενα ονόματα θα έπαιρναν και το επώνυμο Κανακάρης.

Η οικογένεια Ρουφ συμμετείχε ενεργά στον απελευθερωτικό αγώνα του 1821, ενώ ανέδειξε και μεγάλες μορφές της πολιτικής αλλά και της πνευματικής ζωής του τόπου. Πολλά μέλη της Πατρινής οικογενείας διετέλεσαν πρόκριτοι, δήμαρχοι Πατρέων, νομάρχες, γερουσιαστές, βουλευτές και πρωθυπουργοί. Στις δημοτικές εκλογές του 1899 υπήρξε διάσπαση του Ρουφικού κόμματος, γιατί δύο από τους γιούς του Μπενιζέλου Ρούφου, ο Αθανάσιος και ο Αγγελής έθεσαν υποψηφιότητα για τον δημαρχιακό θώκο. Ο δεύτερος είχε και τη στήριξη του ανιψιού Ιωάννη. Αυτό είχε ως συνέπεια να μην εκλεγεί κανείς από τους δύο και δήμαρχος να αναδειχθεί ο Δημήτριος Βότσης.

Σήμερα στην Πάτρα δεν κατοικεί κανένας απόγονος της οικογενείας με το επώνυμο "Ρούφος". Υπάρχουν όμως τέσσερις δρόμοι που με την επωνυμία τους μας υπενθυμίζουν το πέρασμα των Ρούφων από την πόλη. Οι δρόμοι είναι οι εξής: οδοί Γεωργίου (εκεί που βρίσκεται και το Ρούφειο δημοτικό σχολείο), Βασιλείου και Μπενιζέλου Ρούφου καθώς και η οδός Κανακάρη-Ρούφου. Η οικογένεια Ρουφ διαθέτει ένα πραγματικά εντυπωσιακό μνήμα, σε δικό της λόφο, στο Α' νεκροταφείο Πατρών.

Επίσης, λίγο πιο πάνω από την περιοχή του περιοχής Ρωμανός, στους πρόποδες του Παναχαϊκού, συναντάται έως και σήμερα το τοπωνύμιο "Πύργος των Ρούφων ", όπου υπάρχει ο πύργος,κατά της αφηγήσεις του 1821 όπου αναφέρεται Ληνός του Χουσεΐν Αγά καθώς έγιναν ιστορικές μάχες με το Θεόδωρος Κολοκοτρώνης

 Εξέχοντα μέλη 
Τα σημαντικότερα μέλη της οικογένειας είναι τα εξής:

 Αθανάσιος Κανακάρης (πρόκριτος, οπλαρχηγός και πρωθυπουργός)
 Μπενιζέλος Ρούφος (Δήμαρχος Πατρέων, βουλευτής Αχαΐας και πρωθυπουργός)
 Αθανάσιος Κανακάρης-Ρούφος (Δήμαρχος Πατρέων και βουλευτής Αχαΐας)
 Αγγελής Ρούφος (βουλευτής Αχαΐας)
 Γεώργιος Ρούφος (Δήμαρχος Πατρέων και βουλευτής Αχαΐας)
 Βασίλειος Ρούφος (Δήμαρχος Πατρέων και βουλευτής Αχαΐας)
 Λουκάς Κανακάρης-Ρούφος (βουλευτής Αχαΐας)
 Ιωάννης Ρούφος (βουλευτής Αχαΐας)
 Ρόδης Κανακάρης-Ρούφος (Διπλωματικός υπάλληλος και πεζογράφος).

 Μέλη 

 Μπενιζέλος Ρούφος, έμπορος, σύζυγος της Αγγελικής Κανακάρη και γενάρχης της πολιτικής οικογένειας Κανακάρη - Ρούφου
 Αθανάσιος Κανακάρης, πρόκριτος, οπλαρχηγός, αντιπρόεδρος της κυβέρνησης, σύζυγος Παρασκευής Κωστάκη και γιος του Μπενιζέλου
 Αγγελική Ρούφου, σύζυγος Ιωάννη Ζαΐμη και κόρη του Αθανάσιου
 Μπενιζέλος Ρούφος, δήμαρχος Πατρέων, πρωθυπουργός της Ελλάδας, σύζυγος Βικτωρίας Σισίνη και Μαρίας Γεωργίου Κουντουριώτη και γιος του Αθανασίου
 Αθανάσιος Κανακάρης - Ρούφος, δήμαρχος Πατρέων, βουλευτής, υπουργός, σύζυγος Κυριακούλας Προβελέγγιου και γιος του Μπενιζέλου
 Βασίλειος Ρούφος, δήμαρχος Πατρέων, βουλευτής και γιος του Αθανασίου
 Μπενιζέλος Ρούφος, τραπεζίτης, σύζυγος Σοφίας Πάλλη και γιος του Αθανάσιου
 Αικατερίνη Κανακάρη - Ρούφου, σύζυγος Ιωάννη Αθηνογένη και κόρη του Αθανάσιου
 Λουκάς Κανακάρης - Ρούφος, βουλευτής, υπουργός και γιος του Αθανάσιου
 Ρόδης Κανακάρης - Ρούφος, διπλωμάτης, λογοτέχνης και γιος του Λουκά
 Λουκάς Κανακάρης - Ρούφος, δικηγόρος και γιος του Ρόδη
 Ρόδης-Φίλιππος Κανακάρης-Ρούφος γιος του Λουκά
 Αθανάσιος-Παύλος Κανακάρης-Ρούφος γιος του Λουκά
 Αθανάσιος Κανακάρης - Ρούφος, μουσικός και γιος του Ρόδη
 Ανδρέας Ρούφος, κτηματίας, έμπορος και γιος του Μπενιζέλου
 Νινέττα Ρούφου, σύζυγος Δημητρίου Ανδρέα Κόλλα και κόρη του Ανδρέα
 Μαρία Ρούφου, σύζυγος Κωνσταντίνου Γεροκωστόπουλου και κόρη του Ανδρέα
 Αχιλλέας Κ. Γεροκωστόπουλος, βουλευτής, υπουργός και γιος της Μαρίας
 Κωνσταντίνος Γεροκωστόπουλος, διπλωμάτης και γιος του Αχιλλέα
 Αγγελής Ρούφος, βουλευτής και γιος του Μπενιζέλου
 Γεώργιος Ρούφος, δήμαρχος Πατρέων, βουλευτής, υπουργός και γιος του Μπενιζέλου
 Ιωάννης Ρούφος, βουλευτής και γιος του Γεωργίου.

 Γενεαλογικό δέντρο 

Ακολουθεί γενεαλογικό δέντρο αρρενογονίας της Οικογένειας Μπενιζέλου Ρούφου και Αγγελικής Κανακάρη.

 Πηγές 
 Στέφανος Θωμόπουλος, Ιστορία της πόλεως των Πατρών, επιμ. Βασίλης Κ. Λάζαρης, Πάτρα: Αχαϊκές Εκδόσεις, 1998-1999, 2 τόμοι.
 Ιστορίες της πόλης, Πάτρα: Εκδόσεις Πελοπόννησος, 2004.
 Νίκος Μπακουνάκης, Πάτρα 1828-1860. Μια ελληνική πρωτεύουσα στον 19ο αιώνα, Αθήνα: Καστανιώτης, 1995 (2η έκδοση), ISBN 960-03-0000-3 (1η έκδοση: 1988).
 Κώστας Τριανταφύλλου, Ιστορικόν λεξικόν των Πατρών, Πάτρα 1995, 3η έκδοση.

 Περαιτέρω ανάγνωση 
 Δημήτρης Μπαχάρας, Αρχοντικές οικογένειες της Πελοποννήσου. Η οικογένεια Κανακάρη-Ρούφου. Από την Επανάσταση του 1821 στη Δικτατορία των Συνταγματαρχών, Αθήνα: Βιβλιοπωλείον της Εστίας, 2020, ISBN 9789600517934.'', Αθήνα: Βιβλιοπωλείον της Εστίας, 2020, ISBN 9789600517934.


Ρουφου